khistorydata/jeongjo-sjw-relations huggingface dataset:
정조 3년
己亥三月二十二日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。副提學昨日肅謝。今日爲館錄云乎。國榮曰。今日當爲之矣。上曰。當錄幾人云乎。國榮曰。似不過十人矣。上命書公事判付。上曰。王大妃殿進御一錢五分重人蔘粟米飮。調竹瀝薑汁一貼煎入。出榻敎上命退。諸臣以次出。
정조 3년
己亥三月二十二日未時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。館錄。何如。民始曰。似是精抄矣。上曰。金翊休。何如。民始曰。未能詳知。而自來名家云矣。上曰。玉堂登瀛錄持入。賤臣承命奉進。上曰。年前館錄。善之矣。民始曰。然矣。上曰。近來館錄。何無準點乎。民始曰。近來則因先朝下敎。廢準點之規矣。上曰。始自何年乎。民始曰。辛巳以後。無準點矣。上曰。都憲之疏。卿則以爲如何。民始曰。臣亦未知其所見矣。上命書公事判付。仍命退。諸臣以次出。
정조 3년
己亥三月二十二日酉時。上御誠正閣。召對入侍時。參贊官李在學。侍讀官李泰永。檢討官金履禧。假注書徐鼎修。記事官李信祜鄭東浚。以次進伏訖。泰永進講近思錄。讀自或問聖人之門。止與顔子所好異矣。履禧讀自橫渠先生問於明道先生。止亦思過半矣。上曰。參贊官及史官以次讀之。在學讀自伊川先生答朱長文書。止欲見知於人也。賤臣讀自伊川先生謂方道輔。止須是學顔子。信祜讀自明道先生曰且省外事。止相觀而善工夫多。東浚讀自須是大其心。止便得性情之正。泰永曰。孔子稱顔子得一善。則拳拳服膺而不失之。此卽以爲顔子也。夫顔子之不遷怒不貳過。與終日不違。何莫非學聖人者。而爲學之始。亶在於擇善固執。守而勿失。以至於積工累仁。遂躋亞聖之位也。其中勿失二字。最是用工之喫緊處也。伏願聖上於此二字益加省念焉。凡人之情。易發而難制者。惟怒爲甚。此尤至言也。夫怒者。觸於物而發於性者。卽七情之常也。雖或有忤於心者。可怒在彼不在於我。當於未發之時。察乎理之曲直。事之是非。物來而順應。則自可至於廓然大公。不爲外物之累矣。此卽以能於怒時。遽忘於怒者也。七情之發。過於中者。何莫非猛省存警處。而先儒之拳拳垂戒於怒之一字。良有以也。伏望體念焉。履禧曰。仁義忠信。出處語默。必於是云者。蓋言力行之意也。凡學問省察之工。出處語默。一也。而但出時語時則顯明著見。故易折矜持。處時默時。則幽獨隱微。故難於戒愼矣。聖學高明。必已明察於此等處。而伏望於淵涓蠖濩之中。益加省察之工焉。上曰。所陳俱好矣。參贊官亦陳文義。可也。在學曰。臣則別無可達之辭矣。上曰。此章云道之浩浩。何處下手。惟立誠。纔有可居之處。蓋道體浩大廣博。有難形容。故以立己之誠意。爲可據之地。而立誠工夫。亦當先從下手耶。履禧曰。先立誠意篇實做去。則自然爲誠實工夫矣。上曰。立誠之誠。初非別件物事也。只於自家日用之間。隨事隨物。必以誠實爲主。而表裏如一。無或間斷。推此以去。則向前萬事。無非用工處也。儒臣之意。何如。履禧曰。聖敎誠然矣。上命泰永履禧先退。上曰。諸承旨持公事入侍。出榻敎右副承旨金思穆。持公事進伏。上命思穆在學等以次讀奏公事訖。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨洪檢坐直。右副承旨金思穆坐。同副承旨李在學坐直。注書李兢淵藥院直一員未差。假注書徐鼎修仕直。事變假注書宋文述仕。
정조 3년
金思穆啓曰。大司憲徐有慶疏批未下。執義兪彦鏶在外。掌令金鍾厚在外。掌令柳匡天傳旨未下。持平朴聖泰疏批未下。持平洪樂淵在外。今日以監察茶時之意。敢啓。傳曰。知道。
정조 3년
傳于鄭民始曰。都提調入侍。
정조 3년
鄭民始。以禮曹言啓曰。來四月初八日宗廟夏享大祭親行時。同日永寧殿。依例遣大臣行祭事。知委。何如。傳曰。允。
정조 3년
李在學。以禮曹言啓曰。領敦寧府事鄭存謙。去夜遭親喪云。自前大臣遭艱時。遣承旨致弔。優致貤賻。命一路護喪。本道給役夫矣。今亦依此例擧行乎。敢稟。傳曰。依例爲之。
정조 3년
洪檢啓曰。領敦寧府事鄭存謙親喪。遣承旨致弔事。禮曹草記依例爲之事。命下矣。何承旨進去乎。敢稟。傳曰。右副承旨進去。
정조 3년
己亥三月二十三日。記事官姜彙鈺。義禁府。以尙州前營將柳爾冑。尙州所管葛可峙年前因朝令防塞處。昨秋以後。不但不奉朝令。又從以決棍鳥嶺之民。使不得更塞罪。刑推得情何如啓目。傳曰。觀此供辭。眞所謂飾詐爲眞之徒是置。如渠幺麽賤微之類。敢於特敎嚴問之下。游辭漫漶之狀。殊極痛駭更良。嚴問口招。如復呑吐。當依所啓嚴刑得情。以此意發問目取招爲良如敎。
정조 3년
己亥三月二十三日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。國榮曰。昨伏聞有咯血之症。今日。若何。上曰。一樣矣。國榮曰。進御童便乎。上曰。連服童便而無效矣。國榮曰。召入醫官。診候議藥。何如。上曰。此是例症。姑置之。可也。上曰。昨日館錄。何如云也。國榮曰。姑無所聞。而可謂精抄矣。上命書公事判付訖。國榮曰。都提調爲承候入來矣。上曰。當召見矣。仍命退。諸臣以次出。
정조 3년
己亥三月二十三日未時。上御誠正閣。都提調入侍時。藥房都提調徐命善。行左承旨鄭民始。記事官李兢淵李信祜鄭東浚。以次進伏訖。命善曰。日間聖體。若何。上曰。一樣矣。命善曰。伏聞有咯血之症。今日則何如。上曰。稍勝矣。命善曰。咯血卽是上氣之祟。故過用思慮。則例有此症。每於政令事爲之際。勿用心力。寬其思慮。伏望。上曰。方今朝象與國事。豈可弛心乎。命善曰。以臣所見。別無過用聖念處矣。上曰。領敦寧之遭故。慘矣。命善曰。然矣。上曰。今番館錄。何如。命善曰。精抄矣。上曰。金宇鎭將何以爲之云乎。命善曰。領相必欲拔之云矣。上曰。前例。何如。命善曰。前例則或有拔之者。或有不拔者矣。上曰。若然則領相過矣。命善曰。旣有咯血之症候。則丸劑恐有凝滯之慮。姑爲停止。童便連爲進御。似好矣。上曰。連服童便。姑無顯效矣。命善曰。日前邊將除授下敎之後。馬兵皆聳動興起云矣。民始曰。馬兵設立後初有云矣。上曰。鄭判府近久閑養無羔云乎。命善曰。然矣。上命退。諸臣以次出。
정조 3년
傳于鄭民始曰。開城留守入侍。
정조 3년
傳于洪檢曰。同副承旨入侍。
정조 3년
以正言尹行元牌不進罷職傳旨。傳于洪檢曰。只推。
정조 3년
有政。吏批。判書鄭尙淳進。參判兪彦鎬在外。參議金亮行在外。右副承旨金思穆進。以李重祜爲禮曹判書。金熤爲參判。柳戇爲參議。鄭宇淳爲兵曹參議。柳河源爲佐郞。趙常翼爲監察。李趾光爲忠州牧使。
정조 3년
兵批。判書李徽之病。李𡊠入直進。參議未差。參知洪樂彬病。左承旨鄭民始進。副司直沈熙之李秉鼎。副司果金煹單付。
정조 3년
傳于鄭民始曰。坐直承旨入侍。
정조 3년
鄭民始。以禮曹言啓曰。來四月初八日宗廟夏享大祭親行時。省牲省器之節。依例以親臨磨鍊擧行乎。敢稟。傳曰。以親行磨鍊。
정조 3년
洪檢。以摠戎廳言啓曰。本廳左部千摠李徽遠身病猝重。勢難强令察任。改差。何如。傳曰。允。
정조 3년
金思穆。以義禁府言啓曰。咸鏡監司趙㻐狀啓據刑曹粘目內。慶興前府使洪良浩移本府處之事。允下矣。洪良浩自任所未及上來云。依例發遣府書吏拿來。何如。傳曰。待待命拿囚。
정조 3년
又以刑曹言啓曰。因持平朴聖泰上疏。趾賊母與妻竝絶島散配事。依施事。命下矣。依傳敎。逆賊趾海母希全羅道珍島郡。妻槮濟州牧。竝絶島散配。而罪人等時在京畿龍仁縣。令道臣卽爲押送配所事。發關分付之意。敢啓。傳曰。知道。
정조 3년
吏曹參判兪彦鎬疏曰。伏以。臣幸逢盛際。過沐洪造。內而歷踐淸塗。外而致養專城。隨處曲遂。無往非恩。古人所云頂踵毛髮。皆歸造化者。正是爲臣道也。然而才自不逮。事有難諧。三載居官。竟未能革一弊興一利。以慰故都士民之望。而少答聖上委寄之眷。循省慙惶。無地自容。是宜亟行黜落。以懲尸素。而乃反申辱寵命。移授天官亞席。在身臣。豈不赫然光顯。而適足以增臣孤恩負職之罪。臣隕越愧恐。益無所措。噫。銓衡之任。一自復舊之後。地望視前尤別。有非如臣無似者所可苟充。而繇郞署而陞佐貳。殆遍歷敡。自通政而至嘉善。輒先除擬。臣是何人。乃敢兜攬華要。若已專之者哉。是不惟爲臣過福之憂。踰分之懼而已。將不免辱聖簡而累新化。亦豈細故也哉。況臣曾叨三銓。醜拙畢露。縱賴聖慈曲加庇覆。而自知愆尤。尙有餘悚。其何敢諉以旣往。視同宿趼。晏然冒進於已試蔑效之地乎。玆不得不仰暴衷懇。伏乞聖明。亟命遞臣銓職。以幸公私。至於國子兼銜。臣兄彦鏶。方帶本館司業。而臣乃居其右。法雖無避。義所難安。有不容一日仍據。亦願竝賜裁處焉。答曰。省疏具悉。疏辭旣無可據之例。卿其勿辭行公。
정조 3년
大司憲徐有慶疏曰。伏以。臣病勢添重。連日召牌。屢犯違傲。再昨賓筵。亦未進參。跡涉怠忽。罪大慢蹇。悚蹙之極。罔知攸措。臣於向日筵中。伏聞以城外虎患。大臣至請以兩墓所伐木而蒙允矣。臣之愚見。竊有所不以爲然者。而時刻已晩。連啓爲急。不能迤及他說而退矣。卽又聞京尹。春卿承命奉審。而伐木之事。行將擧行。玆敢以筵席未陳之言。略入文字。仰請聖明之採納焉。今此兩墓所劃定區域。護養樹木。自有已定之制。藉使虎豹之患。果由墓木之成林。而伐木之擧。不可入於局內。刈剔之政。只將施於濱界。則環垓之叢蔚雖除。而全局之林藪自在。然則虎豹之所。依舊是這裏矣。將見其虎豹之不祛。而斧斤之徒勞矣。只爲此無益之擧。蹙其已定之界。伐其旣長之木者。非但無關於利害。豈不有傷於事體耶。天下事有事體焉。有利害焉。於斯二者。權衡輕重。酌量做去。實爲做事底道理。苟使虎豹之患止。而生民之害息。則墓木之伐。雖涉未安。而固不可拘於事體之未安。廢却利害之所關。而今則不然。無補於防患之計。有欠於愼重之道。其不可容易始事也。明矣。伏乞聖明。更加財商。還寢成命焉。臣無任屛營祈懇之至。謹昧死以聞。答曰。省疏具悉。當初懿昭墓之劃定垓子也。不有陵墓步數差等之定制。而但使汎廣踰濫。殆無限節。比諸東西道陵寢。幅員周帀。不翅倍蓰。其在隆殺之義。固當正其僭越違繣之事。則況近城數里之內。法外封山虎豹成藪者乎。若言其定制。則已前之區劃。初失一定之制。而以事體則嫌涉貳尊者。不可不革改也。以利害則害無可言處。固知有所利也。卿之三段所陳。俱未知爲穩也。至如義烈墓。原無改定火巢之命。卿言又何其爽誤也。大抵予雖急於爲民。其於尊奉之事。豈後於卿也。
정조 3년
大司成吳載紹疏曰。伏以臣於日昨。伏奉除書。以臣爲成均館大司成者。怵然以駭。悚然以懼。不知措躬之所也。臣識昏才蔑。觸事生疣。一儱侗無用之物耳。偏蒙拂拭之恩。歷踐淸華之班。隆恩厚渥。與天無極。糜身粉骨。豈足仰酬。中夜念之。不覺感淚之無從矣。區區寸悃。惟以筋力奔走。爲報答之萬一。故有除輒膺。强顔就列。有若眞可堪承任使者然。顧念平生。徒切凜慄。況玆新命。何等淸選。何等重任。而不揣分量。遽然叨冒哉。朝廷設職。何莫非難愼者。而至於國子之長。實掌作成之任。虞庭之敎冑。周官之造士。皆是職也。後世敎士之方。雖不逮古昔。而導之以經術。講說德義。試之以藝業。品課聲詞。致濟濟菁莪之美者。其責專在於是職。是故列朝以來。必用富於經術。優於藝業者以處之。前輩之碩德峻望。固非後人之所可倫擬。而逮至近日。亦莫不極一時之遴揀。未有如臣空疎湔劣者廁於其間也。臣少而失學。長益暴棄。詩書則尙昧訓詁。詞章則未曉蹊逕。非但儕友之所共知。抑亦聖明之所俯燭矣。臣若貪榮戀寵。晏然承當。則一身之顚敗。非所敢恤。而名器之汚辱。聽聞之嗤笑。其將自臣而始矣。豈不大可懼哉。臣自知甚明。自量已熟。人器不稱。廉防難冒。玆於天牌之下。敢陳肝膈之懇。伏乞天地父母。念本職之不可輕授。諒臣言之實出衷赤。亟賜鐫遞。以重官方。以安私分。不勝幸甚。答曰。省疏具悉。爾其勿辭察職。
정조 3년
持平朴聖泰疏曰。伏以。臣庸愚譾劣。本不合於淸朝耳目之任。而況當此大論方張之日。尤非人人所可濫據也。明矣。臣於前後臺地。冒沒承膺者。輒不過一兩日。而詣臺謄傳。殆同應文而止。沬血飮泣。不能必討乃已。溺職之罪。不待人言。臣固自知。居恒悚忸。無面可顯。果然向來臺評峻發。至以臺省不得其人等語。盛加譏斥。臣於是。滿心慙懼。益無所措。噫。彼合啓中諸罪人負犯。何等惡逆。而使之尙保首領者。誠如臺疏所論。而臣是前日臺省中一人。則固當愧服自引之不暇。今於見職。其何敢諉以時日之稍久。揚揚冒進。重貽人嗤點乎。廉防至嚴。承當無路。天牌之下。隨詣闕外。敢陳短章。仰干宸嚴。瀆擾之罪。尤無所逃。伏乞聖明。俯垂矜諒。亟削臣職。仍治臣罪。以肅朝綱。以安微分。不勝萬幸。臣不以臺閣自居。而憂憤所激。敢此附陳之。嗚呼。鄭妻之千妖萬惡。龜柱之巨慝大憝。實往牒罕有之極逆。而或偃處於城闉。或假息於海島。使國家無法則已。不然則寧有是理。顧今合辭齊討之擧。實是一國同憤之論。而四載相持。一例靳允。此豈天討五庸之義乎。臣雖愚迷。豈不知聖意之攸在。而殿下之持難者私恩也。諸臣之爭執者公法也。殿下雖欲以私恩屈公法。獨不念及於宗社之重哉。至於相福之奸凶。瑩中之陰譎。宗集死黨之罪。論以王章。豈容暫貸。而亦不過爲紙上之文具。臣不敢知殿下何所顧惜。亦何所持疑。而荏苒時月。因循至此。使之晏然容息於一天之下乎。伏願廓揮乾斷。亟從三司之請。以絶禍根。以鞏國勢焉。噫。亂逆從古何限。而豈有若趾海父子兄弟叔姪之窮凶極惡者哉。趾賊之妻。以年限之差過。得免爲婢之律。與啓禧妻。往接於啓禧塜下。朝夕上下。號哭怨國。情狀妖凶。傳說已萬萬驚駭。而況啓禧妻。生得幾箇亙古所無之凶逆。幾危我宗社。擧國含生。莫不欲食肉而寢皮。如此妖逆之類。不可暫留於郊坰之內。臣謂趾賊母與妻。竝絶島散配。斷不可已也。商輅徑先致斃。未施孥戮之典者。已切神人之憤。而雖以弼海對質相吉之語觀之。相吉往見渠外三寸叔母商輅之妻。其所酬酢。無非窮凶情節云爾。則輅妻之往復妖任。參涉凶謀之狀。明若觀火矣。如許凶毒之物。不可置於近京之地。以貽無窮之憂。亦令絶島定配。可也。臺臣自闕公退之後。苟非牌召。則不敢復入於當日。臺體則然。而前持平金敍九。旣出姑停。乍退旋進。擧措顚倒。聽聞駭怪。此不可循例遞差而止。臣謂前持平金敍九。亟施罷職之典。宜矣。答曰。省疏具悉。首陳事。當留意。次陳事。今始投荒。亦云晩矣。依施。輅妻事。相吉弼海對質之招。雖甚明白。而造謀之甘丁。傳札之宗禮。連累之貞喆。或已誅。或不問。或徑配。便同獄未究者。不允。末端事。依施。爾其勿辭察職。
정조 3년
己亥三月二十四日。記事官姜彙鈺。義禁府柳爾冑更招啓目。傳曰。當初拿問。欲覈反禁令治嶺民之罪也是如乎。柳爾冑前後之供。縷縷發明兺不喩。到今至擧前營將申載文之所爲。以爲證左。則載文處。不可不一問。自本府拿問。待其供辭議處爲良如敎。
정조 3년
己亥三月二十四日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。咯血之候。何如。上曰。猶未快勝矣。上命書禮曹夏享大祭省牲省器取稟草記批答。又命書傳敎曰。儀曹方有擧行事。呈告在外未肅拜堂上竝許遞。政官牌招開政。上曰。開城留守今日何不辭朝乎。國榮曰。以齋戒日不得下直云矣。上命書傳敎曰。開城留守當日辭朝。國榮曰。藥房都提調爲承候來待矣。上曰。藥房都提調提調入侍。都提調徐命善。提調具允鈺進前。命善曰。夜間聖體。若何。上曰。一樣矣。命善曰。吳道炯方待令閣外。召入診候。似好矣。上曰。吳道炯入侍。醫官吳道炯進前診候訖。道炯曰。脈候左三部沈遲。右三部稍浮。茯苓補心湯。加減進御。宜矣。而童便兼爲進御。似好矣。命善曰。湯劑加減當議定。康命吉。飭已施。合有分揀之道矣。上曰。拿處爲三日乎。命善曰。然矣。上曰。近來此輩之怠慢。可痛矣。上曰。王大妃殿進御一錢五分重。人蔘粟米飮。調竹瀝薑汴一貼煎入。出榻敎上命退。諸臣以次出。
정조 3년
己亥三月二十四日巳時。上御誠正閣。開城留守入侍時。行左承旨鄭民始。記事官李兢淵李信祜鄭東浚。開城留守李鎭衡。以次進伏訖。上曰。明日將到營耶。鎭衡曰。然矣。上曰。松都卽是舊都。而近來債弊等事。至於莫可收拾之境云。下去後留意於蘇弊之道。可也。鎭衡曰。謹當彈竭心力矣。上曰。松都人心。難治云耶。民始曰。留守若不聽干囑則爲善治云矣。上曰。營債之弊。猝難矯捄。而必於歲末。捧納更給。則庶無永失之患矣。鎭衡曰。債法固當如是矣。上命書傳敎曰。在囚醫官分揀放送。又命書持平朴聖泰疏批。仍命退。諸臣以次出。
정조 3년
己亥三月二十四日申時。上御誠正閣。同副承旨入侍時。同副承旨李在學。假注書徐鼎修。記事官李信祜鄭東浚。以次進伏訖。上命在學讀奏公事訖。命書禁府啓目判付。上曰。禮曹三堂上待明朝牌招察任。出榻敎命退。諸臣以次退出。
정조 3년
己亥三月二十四日戌時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。留院公事持入。賤臣承命奉進。民始讀奏諸道狀啓。上命書判付。又命書吏曹參判兪彦鎬疏批。仍命退。諸臣以次出。
정조 3년
傳于李義翊曰。仁川內庫反庫宣傳官書啓。啓下備局。其令次對時稟處。
정조 3년
又傳于曰。此時嶺南守令。不可久曠。靈山縣監罷黜之代。口傳差出。與泗川縣監。一兩日內辭朝事。分付。
정조 3년
又傳于曰。奎章閣前待敎徐龍輔敍用。仍任閣職。令該曹口傳付職。使之牌招。
정조 3년
吏曹口傳政事。以宋準明爲靈山縣監。
정조 3년
吏曹口傳政事。藝文館奉敎單徐龍輔。校書館博士單徐龍輔。奎章閣待敎單徐龍輔。
정조 3년
大司憲徐有慶啓曰。臣資性疎率。言議無當。本不合於淸朝耳目之任。而及叨見職。辭不獲命。冒沒承膺。黽勉供職。今已經月之久。而因循噤默。曾未效一日之責。臣之不職之失。已著於此。而適於日昨入侍。伏聞有墓所伐木之命。臣坐處稍遠。聽瑩於筵中說話。錯認以伐木之擧。專出於除虎患之計。又見擧條下者。則大臣奏語。盛稱兩墓所樹木之菀密。致有虎豹作梗。去來阻絶之弊。至以從便芟剪除害防患。爲請而蒙允矣。臣之愚意。竊以爲。虎患伐木。實出於除害之意。而局內樹木。不可以盡伐。則緣垓刈剔。無關於利害。旣無關於除虎患之道。則不必以斧斤而入於斯矣。玆敢略貢愚見。仰請財商。及承批旨。辭敎諄複。誨責切嚴。臣始知日前成命。非獨爲除虎患之地。專由於隆殺墓制。更定區域之聖意也。於是乎臣見自歸於爽誤。臣言不免於率爾。臣旣忝叨言責之任。而言不中窾。致勤嚴旨。則更何敢自處以臺閣。一刻晏然於職次乎。昨緣日暮。今始來避。所失尤大。請命遞斥臣職。答曰。事雖爽誤。意在無隱。勿辭。亦勿退待。
정조 3년
領議政金尙喆箚曰。伏以。臣卽伏見憲長疏本。以兩墓所伐木事。謂之傷事體。臣於此。誠不勝悚蹙之至。第伏念。墓所事體。與陵寢輕重有間。外火巢與垓子緊歇有異。則經界闊狹。不可不一番裁定也。況城闉咫尺之地。尤不宜長成林木。養虎遺患。此其事勢之亦不得不變通也。從前諸陵寢至近之地。樹木之有頉處。雖累千萬之多。未嘗拘斧斤之入。臣之向筵陳請。豈敢專無所據而然哉。今司直之論如此。關係非細。臣何可晏然而已乎。玆控短箚。略陳自訟之忱。伏乞聖明。亟降臣妄言之罪。以安私心焉。取進止。答曰。省箚具悉卿懇。此非卿如是過引者。安心勿復控辭。卽起視事焉。傳于李在學曰。此批答遣史官傳諭于領議政。
정조 3년
己亥三月二十五日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。比昨差勝矣。上曰。禮房承旨馳詣明陵奉審以來。出榻敎國榮曰。大祭當前。侍從罷散人敍用。似好矣。上曰。然矣。國榮曰。徐龍輔尙未蒙敍。故上番曝曬之行。不得發去。外邑等待。亦將爲弊矣。上曰。方欲敍用矣。上曰。近來醫官。全昧術業。是甚可悶矣。國榮曰。然矣。是故內醫之作闕。于今三月。尙未出代矣。上曰。醫不三世。不服其藥。不可不愼擇矣。上曰。昨見嶺伯狀啓。靈山縣監事。誠可駭也。國榮曰。聞極怪駭矣。此時嶺南守令。不可暫曠。斯速差送。宜矣。上曰。王大妃殿進御加減蔘香散五貼製入。上曰。王大妃殿進御一錢五分重人參粟米飮。調竹瀝薑汁一貼煎入。竝出榻敎上命退。諸臣以次出。
정조 3년
己亥三月二十五日未時。上御誠正閣。召對入侍時。參贊官洪檢。侍讀官南鶴聞。檢討官鄭志儉。假注書徐鼎修。記事官徐龍輔鄭東浚。以次進伏訖。鶴聞進講近思錄。讀自父子君臣天下之定理。止識得眞與妄爾。志儉讀自明道先生曰學只要鞭辟。止不弘則無以居之。上曰。參贊官及史官讀之。檢讀自伊川先生曰古之學者。止果敢以進。賤臣讀自人謂要力行。止便以聖爲志。龍輔讀自問必有事答。止今人皆先獲也。東浚讀自有求爲聖人。止先立其大者。鶴聞曰。講學便要明理。論治便要識體。講學而不明理。則不過乎詞章記誦之末。而未爲知學也。論治而不識其體。則徒歸於制度文爲之末。而未爲知治也。今我殿下。以睿聖之姿。當有爲之時。日開經筵而討論爲學之要。頻接臣僚之講究制治之本。則其於明理識體之工。固無待臣等之言。而已有所深知實得之效矣。然書曰終始曲于學。傳曰明德而新民。伏願聖上。益勉終始之學。而克致新民之化焉。志儉曰。上番所陳好矣。殺一不辜。與當誅不誅。事若相反。而其爲非天理則一也。於此體念。是所望也。且今日所講諸條。無非切要之語。而只可責志一節。最須體認。蓋志立而後。聖賢之千言萬悟。皆爲着緊用工之地。志不立則未免有書自書之歎矣。儒賢向以立志二字仰勉。臣亦得見其筵說。此等處益加勉勵。是區區之望也。上曰。所陳俱好矣。參贊官亦陳文義。可也。檢曰。上下番儒臣旣皆敷陳。臣則別無可達之辭矣。上曰。奉審承旨入侍。出榻敎行左承旨鄭民始進伏曰。臣承命馳詣明陵。陵上丁字閣奉審則無頉矣。上曰。御史入侍。出榻敎賤臣承命出來。與湖西御史朴祐源偕入進伏。上曰。經年行役。善爲往來乎。祐源曰。王靈攸曁。得免顚沛矣。上曰。湖西御史。今於幾年後始往乎。祐源曰。乙未年金峙默後初也。上曰。今番繡行之後。列邑守令。庶可懲畏乎。祐源曰。臣旣愚昧。素乏風裁。雖不能宣布聖意之萬一。而大抵各邑守宰。則似必有懲勵之效矣。上曰。昨年年事。旣已告歉。今春牟麥。尙未登場。蔀屋生民饑餓困窮之狀。不言可想。沿路所經。能無餓殍浮黃之患否。祐源曰。臣於奉命之初。意謂歉歲民情。必多遑急矣。及其遍歷諸邑。備察民情。則閭里按堵。擧無離散之意。人民安業。皆免捐瘠之患。經歷之處。一未見餓殍之慘。浮黃之色。以今所見言之。則大異於當初所料矣。上曰。各處農形。今年則果何如耶。祐源曰。今年農事。兩暘均適。付種及時。而至於牟麥。則幾盡成熟。到處豊登矣。上曰。列邑賑政。能無虛實相蒙分俵不均之弊。而特令加分之後。亦果有實效否。祐源曰。當此歉歲。設賑各邑。孰不盡心擧行。而蓋聞御史消息之後。莫不益加飭勵。凡於分賑給糶之節。擧皆惕念爲之。而朝家之特命加分。實爲窮春之大惠。則到處民人。莫不贊頌矣。上曰。柳榮鎭災結偸犯文書。果爲現捉乎。祐源曰。臣倉卒封啓之際。猶未詳悉。致使囚供張皇發明。此莫非臣疎略之致。不勝惶恐矣。大抵災結文書。奸竇多端。雖有所犯。而巧飾彌縫。有難執捉。故臣到泰安。査實其各面災政成冊。然後始得其眞贓矣。蓋其面衿記中各里末端。輒皆插入空張。添書虛名。故欲知眞僞。溯考往年面衿記。收聚民間分俵立張。憑此準彼。則九十八結零。盡入於空張虛名之中。幻弄之跡。卽地綻露。而近百災結。決非下吏所獨食。故捉治都書員而査實。則所供內。以與官家折半分食之意納供。而其可據文蹟之追後所捉。亦不啻明白矣。且災結之外。其他所犯。不一而足。宮結之收捧。革罷宮差。屬之本官。卽我聖上初元恤民之盛德深仁。而列邑民生之所共鼓舞頌祝者也。爲守令者。孰不惕念奉行。而榮鎭稱以宮結剩條。每年五十兩零。付諸工庫。歸之私用。至於推刷官革罷之後。內婢之捧賂頉役。亦爲一百三十兩之多。昭載於工庫下記中。此外不法之事。俱係鄙鎖。不敢一一仰陳矣。命祐源讀奏書啓訖。上曰。量田一款。誠如書啓所陳。而變通之道。實未易矣。祐源曰。各邑量田。如難一時爲之。則令道臣擇其中尤甚之邑。次次擧行。似無不可矣。上曰。民情亦皆願乎。祐源曰。莫不願之矣。上曰。向來推刷官之弊。果何如云耶。祐源曰。其時民弊滋甚。至今言之。人或有涕泣者矣。上曰。昨年逆變之後。湖中人心。能無騷擾之患乎。祐源曰。量𨩌諸賊。出於湖中。故臣亦慮其餘孽之尙多遺種。不無深憂。另加探察。則量𨩌輩自來行虐。積失人心。故伏法之後。居民莫不快之。至於宰割魚鮮。必曰斬量𨩌云。此可以見民情矣。第賊徒之姻婭族屬。尙多盤據。其在慮後之道。不可不嚴加隄防。故俄以別單仰陳矣。命退。諸臣以次退出。
정조 3년
己亥三月二十五日初更。上御誠正閣。同副承旨入侍時。同副承旨李在學。假注書徐鼎修。記事官李信祜鄭東浚。以次進伏訖。上命書傳敎曰。今番諸道差遣御史者。豈爲文具也。意以爲或涉有益之政矣。湖西御史先已還朝。若不別般講確。亟除弊瘼。則假使繡啓中條列。雖極詳備。難保其不歸於等棄之休紙。是非文具之甚者乎。三十日次對。進定於再明日。本司該曹之可以矯捄酌決者及又合論褒論勘者。皆令預加商確。登對稟處。御史亦令同爲入侍。命退。諸臣以次出。
정조 3년
李在學啓曰。明日次對。兩司無進參之員。除在外傳旨未下外。未肅拜呈告人員。竝待開門牌招。何如。傳曰。允。
정조 3년
金思穆啓曰。大司憲徐有慶呈辭。執義兪彦鏶。掌令全鍾厚在外。掌令柳匡天傳旨未下。持平朴聖泰未肅拜。持平洪樂淵在外。今日以監察茶時之意。敢啓。傳曰。知道。
정조 3년
以黃海監司海州牧殺獄罪人李宜蕃文案改修正惶恐待罪事啓本。傳于李在學曰。勿待罪事。回諭。
정조 3년
李義翊。以禁衛營言啓曰。來六月當五番左部後司屬洪忠道五哨軍兵。來五月二十五日京中逢點。依例準二朔立番之意。本道監兵使處。預爲知委。何如。傳曰。允。
정조 3년
又以禁衛營言啓曰。來四月當五番左部右司屬洪忠道五哨軍兵逢點實數六百五十二名。已爲點閱整齊。來四月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 3년
李在學。以御營廳言啓曰。本廳來四月五月兩朔應立中部左司屬全羅右道五哨軍兵六百七十名。已爲逢點整齊矣。四月初一日。與前司軍兵替代立番後。舊軍放送之意。敢啓。傳曰。知道。
정조 3년
又以御營廳言啓曰。本廳來六月七月兩朔應立中部中司屬全羅右道二哨。洪忠右道三哨。合五哨軍兵。來五月二十五日。京中逢點。六月初一日。與左司軍兵。當爲替代立番。趁期調送事。兩道監兵使處。依前知會之意。敢啓。傳曰。知道。
정조 3년
己亥三月二十六日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。昨日御史書啓。甚詳備矣。國榮曰。然矣。上曰。湖西則能免捐瘠之患云。誠可幸矣。國榮曰。昨冬之早停捧還。今春之另加賙賑。果有實效云矣。上曰。書啓中捄弊等事。亦多有可以採用者矣。國榮曰。然矣。而聞御史之言。向來推刷官之革罷。實爲大惠云矣。上曰。民情何如云耶。國榮曰。大抵百姓至愚而神。故雖無別般惠澤之下究。而能知朝廷軫念之意。憂恤之德。擧皆有愛戴之誠云矣。上曰。近見明史。而冊子無詳備者。欲爲撰輯而甚難矣。國榮曰。撰輯等事。庶類中多有善爲者。若以此類。付祿於芸館。使之校正。則似好矣。上曰。卿言好矣。而祿窠之創出。似難矣。國榮曰。若然則除出唱准之料窠。以校正官名付之。而以吏文學官能麽兒郞廳等職。爲遷轉之階。則渠輩亦必樂之矣。上曰。事甚便好。更當商量爲之矣。上曰。王大妃殿進御一錢五分重人蔘粟米飮。調竹瀝薑汁一貼煎入。出榻敎上命退。諸臣以次出。
정조 3년
鄭民始啓曰。大司成吳載紹疏批已下。卽爲牌招陞補。使之限內擧行。何如。傳曰。允。
정조 3년
傳于金思穆曰。今月將晦。儒賢自當登途。自水原上來時給馬事。下諭于京畿監司。
정조 3년
傳于李在學曰。大司成入侍。
정조 3년
以備忘記傳于鄭民始曰。行司直洪樂性。判義禁除授。牌招察任。
정조 3년
傳于李在學曰。判義禁洪樂性。特敎開坐。如是違牌。誠甚未安。更爲牌招開坐。
정조 3년
李義翊。以兵曹言啓曰。本曹佐郞柳河源身病猝重。累度呈狀乞遞。宿衛重地。不可久曠。今姑改差。何如。傳曰。允。
정조 3년
又以兵曹言啓日。今三月二十七日。前正言沈𡑿。自敦化西挾門入來。鳴申聞鼓。所當下該曹推問。而係是朝官。令攸司稟處。何如。傳曰。允。
정조 3년
鄭民始。以司饔院官員。以監膳提調意啓曰。漁夫貢人等連日呼訴內。頃日大風連吹。漁船擧皆飄散。網子盡爲破裂。魚鮮不爲入來。四處求貿。皆未免空還。卽今前儲旣盡。新捉未到。闕供生事。迫在目前。限漁船入來間。以可合他魚及活鷄。參半代封云。日前風勢之不煩。果如所訴。在前潦漲氷凍之時。亦有參半代封之規。而莫重御供。自下不敢擅便。惶恐敢啓。傳曰。代封。
정조 3년
李在學。以內醫院官員。以都提調提調副提調意啓曰。院鍼醫崔光復有頉。代醫人全行儉。鍼術精詳。議藥同參元命述有頉。代醫人洪履福。術業精明。以此人差下。竝令該曹依例付軍職。冠帶常仕。何如。傳曰。允。
정조 3년
李義翊。以禁衛營言啓曰。本營千摠田文顯。因公出他。控籲乞免。勢難察任。改差。何如。傳曰。允。
정조 3년
又以御營廳言啓曰。本廳哨官李元默新番軍兵點考時。雨具。令不卽擧行。事關紀律。不可置而不論。汰去之意。敢啓。傳曰。知道。
정조 3년
又以濬川司言啓曰。本司都廳御營廳千摠李漢五。身病猝重。勢難供職。今姑改差。其代以御營廳千摠李煜差下。使之察任。何如。傳曰。允。
정조 3년
有政。吏批。判書鄭尙淳進。參判兪彦鎬式暇。參議金亮行在外。同副承旨李在學進。以趙㻐爲知敦寧。李秉模爲敦寧都正。崔顯重爲兵曹佐郞。權應奎爲禮曹佐郞。徐重修爲司僕主簿。宋載德爲高陽郡守。李義質爲沔川郡守。洪秉文爲振威縣令。金復根爲牙山縣監。李天穆爲報恩縣監。李得源爲全義縣監。朴始榮爲提川縣監。趙重岱爲鎭岑縣監。金斗烈爲平澤縣監。李命瑀爲靑陽縣監。呂善亨爲瑞山縣監。
정조 3년
兵批。行判書李徽之進。參判李𡊠病。參議洪樂彬病。參知鄭宇淳入直進。行右承旨李義翊進啓曰。陞資拜營將者。準瓜前以不職遞罷。則勿計朔數多少。還收資級。載在法典矣。今此西原前營將李亨默。準瓜前。旣以不職遞罷。所授加資。依法例還收之意。敢啓。傳曰。知道。以李性源爲副摠管。蔡顯五爲都摠經歷。吳載熙爲洪忠兵使。李始喆爲洪忠兵虞候。具性五爲西原營將。副司直具允鈺徐浩修單付。前營將李亨默今降禦侮。同知崔澤。僉知李章漢單付。
정조 3년
己亥三月二十七日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。今日次對。稟處者多乎。國榮曰。御史書啓及仁川內庫等事。皆將稟處矣。上曰。仁川內帑庫所在錢。給債民間者。爲弊不些。何以則好耶。國榮曰。散債已經多年。殖利之際。懲族之弊。不一而足云。事甚可悶矣。上曰。旣知爲民弊。而且與官府經用有異。特爲蕩滌。好耶。國榮曰。聖敎誠好矣。上曰。湖西守令將多闕矣。國榮曰。然矣。而設賑處則宜卽差送矣。上曰。大臣已入來乎。國榮曰。俄已入來矣。上命退。諸臣以次出。
정조 3년
己亥三月二十七日申時。上御誠正閣。大司成入侍時。大司成吳載紹。同副承旨李在學。假注書徐鼎修。記事官徐龍輔鄭東浚。以次進伏訖。上曰。大司成進前。載紹進前俯伏。上曰。國子長行公。今番爲初乎。載紹曰。然矣。上曰。士習之浮雜。科場之淆亂。誠爲痼弊。故近來大小科場屋。禁其隨從書寫。使之各坐。此雖近於隨矢立的。亦不害爲矯捄之一端矣。至於陞補場中。旣無此等禁飭。則必多紛挐之弊。其須各別申飭。俾無如前亂雜之患。可也。載紹曰。陞補紛挐之弊。果如聖敎。臣當各別禁飭矣。上曰。師儒之長。責任不輕。必先以一程字。祛諸心頭。然後可無亂雜之弊矣。載紹曰。臣雖無狀。旣承聖敎。何敢以一毫私意。萌諸心頭乎。上曰。陞補必於限內爲之。可也。命載紹先退。命書傳敎曰。日前以坐直承旨之誤下判付。有飭敎矣。其後判下。亦不如式。雖以昨日事言之。各道設賑狀啓之判下。做錯甚多。縱由一二承宣新入生疎之致。而不察則非細。且聞判付之違格。每在持公事入侍時云。與其未諳之事。例難練熟。毋寧叩問解事院吏之爲寡過。此亦問禮問官之義。固何難哉。以此令新資承旨知悉。惕念擧行。因此有定式者。今後本院各房。集錄該房。合行判下事例。作爲笏記。大小入侍。必皆持入。以爲審考之地。此似無稽之事。然笏之爲義。所以記忽備忘也。古者君之朝臣。臣之朝于君也。各有記備之禮。而其制君方而臣詘。作爲簿物焉。君猶然矣。況臣下乎。以是上之宣旨。謂之備忘。下之奏事。稱以忽記者。昉自唐宋。而稱名之意義。實有所據。則今玆之敎。曷嘗有無稽之歎乎。依此知悉。亦爲載之故事。又命書傳敎曰。在道臣之道。體九重宵旰之念。賑事形止。飢口數爻。逐朔登聞之爲可。而畿伯嶺伯。則開賑後四三次登聞矣。至如江原道狀啓。不過二次。語又甚疎略。已極未安。而又若洪忠咸鏡道。則一番開賑云云之後。更無狀本。必是道各異例之致。借同。然矣。旣忽拔例之道。難免襲例之責。洪忠監司李命植。咸鏡監司趙㻐。從重推考。令該廳申飭設賑諸道。使之均一規例。續續登聞事。分付。命退。諸臣以次退出。
정조 3년
行都承旨洪國榮宿衛所直。行左承旨鄭民始式暇。行右承旨李義翊坐。左副承旨洪檢坐直。右副承旨金思穆坐直。同副承旨李在學坐。注書李兢淵藥院直一員未差。假注書徐鼎修仕直。事變假注書宋文述仕。
정조 3년
李義翊。以宿衛所言啓曰。今日中日日次矣。本所所管入直部將守門將禁軍扈衛軍官武藝別監及入直軍兵等。待標信下。發令箭分送試所之意。敢啓。傳曰。知道。
정조 3년
傳于洪檢曰。淑昌宮冠禮日字。以來月內擇入。
정조 3년
傳于李在學曰。守令邊將留待。
정조 3년
傳于李義翊曰。行副司直徐浩修沈念祖柳義養。使之入來。
정조 3년
洪檢。以禮曹言啓曰。淑昌宮冠禮日字。以來月內擇入事。命下矣。令日官推擇。則來四月十六日卯時。坐向西北爲吉云。以此日時擧行。何如。傳曰。允。以此日定行。可也。
정조 3년
李在學。以議政府司錄。以領左相意啓曰。今日都堂錄。當爲會圈。而應參之中。弘文提學李徽之不爲來參。吏曹參判兪彦鎬謂有情勢。懸病不進。參議金亮行在外。無以備員擧行。弘文提學李徽之。吏曹參判兪彦鎬。令政院稟旨牌招。以爲參圈之地。何如。傳曰。允。
정조 3년
又啓曰。因議政府草記。今日都堂錄。當爲會圈。而弘文提學李徽之不爲來參。吏曹參判兪彦鎬。謂有情勢。懸病不進。令政院稟旨牌招事。允下矣。弘文提學李徽之。吏曹參判兪彦鎬。竝卽牌招。何如。傳曰。允。
정조 3년
有政。吏批。判書鄭尙淳進。參判兪彦鎬進。參議未差。左副承旨洪檢進。以柳戇爲吏曹參議。李喜永爲廣興守。朴師郁爲尙衣僉正。沈公猷爲司僕僉正。徐簡修爲漢城判官。金煹爲長興主簿。尹翼商爲掌苑別提。
정조 3년
兵批。判書李徽之病。參判李𡊠病。參議洪樂彬病。參知鄭宇淳入直進。右副承旨金思穆進。副護軍南性五。副司直金亮行。副司勇全行儉洪履福單付。
정조 3년
李在學。以議政府司錄。以領左相意啓曰。新除授吏曹參議。待下批。令政院稟旨牌招。以爲會圈之地。何如。傳曰。允。
정조 3년
以吏曹參議柳戇牌不進罷職傳旨。傳于李在學曰。只推。更爲牌招。
정조 3년
李義翊。以兵曹言啓曰。本曹正郞朴祐源身病猝重。累度呈狀乞遞。宿衛重地。不可久曠。今姑改差。何如。傳曰。允。
정조 3년
洪檢。以義禁府言啓曰。滯囚可悶。開坐事。命下矣。固當卽爲擧行。而同義禁尹坊。以副摠管今方入直。李性源。今日政除拜副摠管。未及謝恩。宋德相受由在外。無以備員。今日內不得開坐之意。敢啓。傳曰。知道。
정조 3년
又以義禁府言啓曰。全羅道高山縣定配罪人元啓葳放送承傳啓下矣。卽爲放送事。分付該道道臣之意。敢啓。傳曰。知道。
정조 3년
又以刑曹言啓曰。因兵曹啓辭。前正言沈𡑿。自敦化門西挾門入來。鳴申聞鼓。令攸司稟處事。命下矣。沈𡑿係是朝官。令義禁府擧行。何如。傳曰。允。
정조 3년
又以義禁府言啓曰。刑曹啓辭內。前正言沈𡑿。自敦化門西挾門入來。鳴申聞鼓。而係是朝官。令本府擧行事。允下矣。沈𡑿今方待命卽爲拿囚之意。敢啓。傳曰。知道。
정조 3년
四學儒生幼學鄭時協黃仁烍李東善鄭時養洪柱臣洪義煥李義弘金益煥李鍾英金觀海吳文常金頤煥鄭取善金義協宋鳳休李彦九李振玉許金德老洪仁煥李宗漢金宇柱朴興淳尹性忠閔鎭衡鄭觀輝崔逵翰尹貞國沈鎜李受中姜在寅姜在寬姜在安沈魯賢李義元李仁壽李厚性李厚生洪寅煥洪柱完李永豊李永弼金宗洙李義苾李弼國金繼洙黃仁采李義民朴宗仁姜一輔李耳鼎宋民修鄭弘善李亨羽尹擎柱宋翼孫金載頤洪泰榮洪㝡榮尹善養李輪祥金斗晶柳謐李鼎圭金斗陽徐有陶徐有陽李光秀沈鑄鄭時容黃載鼎李魯和宋喆雲徐應輔徐興輔朴南壽權趾淵尹鍾烈尹常烈尹章烈沈能繼李義實李義樂權箕應權厚應李東明李宗明具仁欽申頤朝申熙朝朴禮和李熙采沈述祖金志淳金孝洙金朝海金義大韓恒鎭魚致和魚致雨李有成李永垕申光朝洪柱健洪柱崑鄭稷煥李命鎬趙成龍洪柱國朴泰源朴通源李時燁任碩李宜碩金載象李德明崔健亨任烒李好明金益海李敬淳申翊祿徐鼎淳徐益淳徐觀淳李廷爙李廷焌李惟孝韓致重李瀗李百源趙哲永李厚老李東旭金奭行宋復圭權大應權丕應金履淵李憲祜金載璉李偉祜朴宗周閔百純尹久東尹趾東金孝能鄭時燮韓公弼李宅鉉趙益喆沈冕之李時模洪曾沈能定金載定金履喆鄭時晦朴宗龜李雲淵申命朝李善中李仁謙李東煥李東恂李東晩李周復李克謙趙復運趙升永趙恒永趙鼎運李以謙李善謙李存謙尹致猷李昇淵李義宅李明淵朴重晦李世馣金泳一金重瑞柳黃履坤金思鎭韓始復康就甸丁載默劉師玶李齊白車亨逵安宅心朴鳳赫李龍柱金良喆金炫玉等疏曰。伏以。天之生大賢。爲生民也。衛世道也。國之有祀典。重斯文也。崇儒化也。天不生大賢。則千載無眞儒。而吾道幾乎熄矣。國而無祀典。則多士失所仰。而儒敎無以闡矣。是知大賢之生。實係天運。而祀典之設。亦關世敎。古昔右文之治。罔不以是爲重。則後來尙德之規。尤當加意。乃若文正公臣李縡。豈非所謂係天運而關世敎者耶。以言其道德之盛。則耽賾乎性理之源。而以博文約禮爲本。沈潛乎誠正之工。而以眞知實踐爲務。以言其光輝之發。則推己及人。闡明正學。而士林有興起之效。裒書集禮。啓發微奧。而後學知趨向之方善。其門路正而知行兩進。根本深而體用兼該。所以林下三十餘年。義精仁熟。道成德立。其衛道之功。如砥柱之屹立。倡學之效。如春風之化物。方其在世也。上自縉紳大夫。下至輿人走卒。莫不敬之如神明。仰之如山斗。及其沒也。遺風餘韻。尙至今照人耳目。遺墟村氓。猶能躬行勤儉曰。此李判書之所嘗勉者也。婦孺下賤。亦且羞輿罵辱曰。此李判書之所嘗戒者也。其感發倡導之效。豈止如思叔度而人去鄙心。畏彦方而鄕化善俗者耶。惜乎其純粹之學。經濟之才。固守東岡。而不爲當世之用。使斯民不得蒙至治之澤。則此固志士仁人之恨而然而今之學者。皆知尊王而黜覇。崇仁義而賤詐。力者伊誰之力也。肆惟我殿下。自在春邸。默契聖衷。代聽之初。不待太常之狀。而特施節惠之典。是豈非知之深而信之篤故也耶。夫旣知之深而信之篤。則不但節惠之典而止耳。是必將爼豆以享之。華額以篇之。以盡其崇報之道。而前後章甫之請。尙靳一兪者。獨何歟。嗚呼。賢者之用捨有數。斯道之顯晦有時。以縡之賢。身沒數十年之後。始蒙我聖上知遇之恩。有此褒尙之典者。實是曠世之榮。則此正挽回世道之一大機會也。於斯時也。亟擧數椽妥靈之所。以爲多士矜式之地者。夫誰曰不可。況乎儒賢之筵奏。旣甚勤矣。章甫之疏籲。亦已屢矣。則此可見公議之所同然。而非出於阿好之私也。殿下若以爼豆事體。愼重而難之。則此有不然者。自古一節之士。尙皆有祠享之禮。今如李縡之道全德備。而終靳崇奉之典。則誠爲聖世之闕典。而士林之缺望。其可祀也無疑。殿下若以郡邑書院。煩多而難之。則此亦有不然者。我朝名賢之院享。疊設者何限。而今如李縡之繼往開來者。獨無妥靈之所。則元非疊設之比。其可祀也亦無疑。不審殿下何爲而尙此持難也。臣等生也後。旣未及供灑掃於李縡之門。而若其尊德慕義之誠。不啻如七十子之服孔子。今當菁莪之化。益切江漢之思。乃敢相率齊籲於九閽之下。伏願殿下。深軫斯道之重。特許臣等之請。建院于龍仁之寒泉。使八域士民咸知尊賢崇德之意。則斯文幸甚。世道幸甚。臣等無任屛營祈懇之至。謹昧死以聞。答曰。省疏具悉。旣以量處爲批。則何不俟量處之敎乎。退修學業。
정조 3년
持平朴聖泰啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴鞫。依律處斷。請長鬐縣遠竄罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟竄酌處之命。仍令王府設鞫得情。快正王法。請旌義縣減死安置罪人興老。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。噫。商輅之徑斃。未施孥戮之典。已切神人之憤。而雖以輅妻已著之罪論之。與相吉酬酢。非但窮凶情節。至以相吉所交通處。渠亦送婢僕交通爲言。則締結妖任。往復凶徒之狀。昭不可掩矣。其所謀逆。與妖任同一腸肚。而妖任伏誅之後。輅妻之尙今晏然者。揆以王章。寧有是理。請逆輅妻。爲先絶島定配。亂逆從古何限。而豈有若量翼𨩌之窮凶極惡者哉。李璟韓後良金默行兪纘柱金奎五等五人。與量翼𨩌。或爲至親。或爲切姻。或爲血友。碁列隣鄕。腸肚相連。往復和應。不出乎凶謀逆圖。寤寐經營。專在於無君禍國。及其三逆伏法之後。猶不懲畏。或借助奴馬。或出沒京闉。或率置逆女。此已萬萬無嚴之甚。而至於親喪散髮。雖無識下賊。壹是行之者。而不散髮。卽量賊創行於渠家。奎五效行於其侄。則可知其傳授心法。與量賊。一而二二而一也。噫。彼五人之負犯何如。而俱爲漏網之魚。尙逭黨與之治。論以王章。寧有是哉。繡啓一出。罪惡尤著。其在嚴懲討之道。決不可島配而止。請李璟韓後良金默行兪纘柱金奎五。竝令王府設鞫嚴問。究覈得情。答府曰。不允。措辭見上
정조 3년
己亥三月二十八日。兼春秋張顯慶。義禁府鄭東藎照律杖一百收贖。告身盡行追奪。流三千里定配私罪啓目。傳曰。功議各減一等爲良如敎。
정조 3년
己亥三月二十八日。記事官姜彙鈺。義禁府鄭東藎段。照律依法典。杖一百收贖。告身盡行追奪。流三千里定配。私罪啓目。傳曰。功議各減一等爲良如敎。
정조 3년
己亥三月二十八日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間聖體。若何。上曰。一樣矣。上曰。昨日湖西守令。多出其所。遞改雖是爲民之事。而迎送之節。反爲民弊。此等事誠可悶矣。國榮曰。事雖可悶。而在法當罷。末如之何矣。上曰。持公事入侍時。承旨每有誤書判付之患。故昨有下敎。而大抵笏記。卽記忽備忘之謂也。該房各書笏記。入侍時持入。豈不便好耶。國榮曰。昨日下敎果好矣。上曰。王大妃殿進御一錢五分重人蔘粟米飮。調竹瀝薑汁一貼煎入。出榻敎上命退。諸臣以次出。
정조 3년
己亥三月二十八日辰時。上御熙政堂。守令邊將入侍時。行右承旨李義翊。假注書徐鼎修。記事官徐龍輔鄭東浚。城鎭僉使南志默。忠州牧使李趾光。高陽郡守宋載德。沔川郡守李義質。振威縣令洪秉文。牙山縣監金復根。報恩縣監李天穆。全義縣監李得源。堤川縣監朴始榮。鎭岑縣監趙重岱。平澤縣監金斗烈。靑山縣監李命璃。瑞山縣監呂善亨。以次進伏訖。上曰。邊將守令以次進前。志默進前俯伏。上下詢其履歷後。上曰。下去善爲。可也。趾光進伏。忠州物衆地大。素稱弊邑。且多土豪。尤爲難治。爾須勉力圖治。必思所以革弊蘇瘵之道。可也。載德進伏。上曰。高陽處在陵寢往來之路。不無民邑偏苦之弊。爾須勉力撫摩。俾無難支之患也。義質進伏。上曰。爲治能否。朝家自有可知之道。爾須小心爲之。可也。秉文進伏。上曰。字牧之任。不輕而重。爾其勉旃爲之。可也。復根進伏。上曰。爾則以末望落點。若不善治。則咎將在予。爾須各別勉勵。無負朝家差遣之意。可也。天穆進伏。上曰。曾經守令乎。天穆曰。曾經兩邑矣。上曰。下去善爲。可也。得源進伏。上曰。全義本甚凋殘。且多弊瘼。爾須下去善爲。可也。始榮進伏。上曰。守令之除。今爲初次乎。始榮曰。然矣。命誦七事訖。上曰。生民休戚。係於守令之能否。其爲責任。不輕而重。爾須勉力爲之。可也。斗烈進伏。上曰。邑殘民貧。爲治不易。另加勉勵。善爲撫摩。可也。命瑀進伏。上曰。來頭繡啓營貶。可見治績之能否。爾須善爲。可也。善亨進伏。上曰。曾經守令乎。善亨曰。曾經兩邑矣。上曰。瑞山邑力雖殘。素稱難治。其所以蘇弊振刷之策。將何以爲之乎。善亨曰。下去後當從便觀勢。盡力爲之矣。上曰。爾則出自侍從。尤當勉力圖治。而日後如或有繡啓營貶見論之事。則當各別施罪矣。重岱進伏。上曰。前在牧官時。聞多治績云。良用嘉尙矣。重岱曰。千萬望外。特蒙聖恩。至於守令之除。感激惶蹙。不知所達矣。上曰。上納之準數。民弊之釐革。果何以爲之乎。重岱曰。京司上納之數。幸免見縮。民間痼弊之端。略有變通。此不過奉行職事而已。實無可以仰達者矣。上曰。今番亦必善爲。無損前譽。益勉來效。可也。命退。諸臣以次退出。
정조 3년
己亥三月二十八日午時。上御奎章閣。圭章閣堂上入侍時。行都承旨洪國榮。行左承旨鄭民始。記事官李兢淵徐龍輔鄭東浚。提學徐命膺。直提學兪彦鎬。直閣鄭志儉。以次進伏訖。上謂命膺曰。誌狀何至今不爲乎。命膺曰。此是文衡之任。而臣旣遞職。故有所不敢矣。上曰。雖非時任文衡。有何不可之端乎。命膺曰。臣意則旣有前例。設局擧行。似好矣。上曰。此是奎章閣所關之事。則閣臣何可固辭乎。璿源譜略跋文。亦爲製進。可也。上曰。誌狀。直閣卽爲奉往于芸館。上曰。來待諸臣入侍。行副司直徐浩修沈念祖柳義養進前。上曰。予於宋史。有撰輯者。而尙未訖工。中撤可惜。卿等分帙各撰而一。提學亦看檢主管。好矣。命膺曰。此若成書。則印出。似好矣。上曰。二十一代史雖好。而卷帙太多。有難考見。抄成一書則似好。而工夫甚難矣。命膺曰。俄聞知申之言。芸館唱準變通事。誠好矣。上曰。名之以校正官耶。命膺曰。知申以爲。以檢書官爲名。似好云矣。上曰。好矣。國榮曰。尙衣副提調尙未出代矣。上命書傳敎曰。右承旨李義翊爲尙衣副提調。又命書傳敎曰。堂錄不可無銓堂。而參判有情勢於圈事。參議在外。吏曹參議金亮行。今姑許遞。以在京無故人。今日政差出擧行。又命書傳敎曰。政官牌招開政。上曰。糧餉廳事。何以爲之乎。民始曰。今日未及齊會矣。上曰。糧餉廳錢穀。合而計之。則將爲數萬餘兩。而一年所費。不過六七千兩。則多有餘儲。而無去處。何也。國榮曰。此必歸於尾閭而然矣。此後則作爲定式。以餘數送于戶曹。盡爲封不動。似好矣。國榮讀奏政望。上落點。上曰。吏曹參議柳戇牌招。上命退。諸臣以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨洪檢坐。右副承旨金思穆坐直。同副承旨徐有防坐。注書李兢淵藥院直一員未差。假注書徐鼎修仕直。事變假注書宋文述仕。
정조 3년
金思穆啓曰。大司憲徐有慶呈辭。執義兪彦鏶。掌令金鍾厚在外。掌令柳匡天傳旨未下。持平朴聖泰呈辭。持平洪樂淵在外。今日以監察茶時之意。敢啓。傳曰。知道。
정조 3년
以備忘記傳于金思穆曰。旣入弘錄。且其文學。合置經幄。豈以首相之子。見漏於都堂乎。在外玉堂許遞。副司果金宇鎭副修撰除授。
정조 3년
以備忘記傳于金思穆曰。同副承旨許遞。前望單子入之。
정조 3년
以備忘記傳于金思穆曰。新除授承旨。玉堂牌招察任。
정조 3년
金思穆啓曰。卽者校理嚴思晩。以其親病。陳疏徑出。原疏以國忌齋戒退却矣。所當直捧禁推傳旨。而此與無端徑出有異。推考警責。何如。傳曰。允。
정조 3년
以吏曹參議柳戇牌不進罷職傳旨。傳于金思穆曰。只推。
정조 3년
以副修撰金宇鎭牌不進罷職傳旨。又傳于金思穆曰。只推。更爲牌招。
정조 3년
以校理李泰永。副校理趙尙鎭南鶴聞牌不進罷職傳旨。又傳于曰。只推。更爲牌招。
정조 3년
金思穆。以弘文館言啓曰。本館上番闕直。事甚未安。校理李泰永。副校理趙尙鎭南鶴聞。竝卽牌招。推移入直。何如。傳曰。允。
정조 3년
又以義禁府言啓曰。禁府公事。今日內議處後。仍爲草記照律事。下敎矣。時囚罪人趙瑗。不能檢飭。莫重火藥燒燼之數。至於一千六十餘斤之多。事甚可駭。以此照律。罪取考律文。則大明律失火條。有曰。倉庫失火者。杖八十徒二年。續大典推斷條。有曰。倉庫軍器失火守令。以本條照勘。後公罪收贖懸入云矣。趙瑗杖八十徒二年。公罪收贖放送。朴宗厚。本道査啓中。還穀料理。有難摸捉。災結幻弄。亦無端緖。則兩件事。雖曰脫空。稅米未捧條及移劃米推移上納一款。揆以公法。難免那移之罪。流來反作。至於千餘石之多。而掩置不報之狀。尤極可駭。以此照律。罪取考律文。則大明律那移出納條。有曰。凡各御門收支錢糧等物。監臨主守不正收正支。那移出納。還充官用者。計贓准監守自盜論罪。止杖一百流三千里。續大典倉庫條。有曰。還上虛錄反作掩置之後。官徒配。名例。有曰。二罪俱發。以重者論。大典推斷條。有曰。犯私罪杖一百以上之罪。決杖。告身盡行追奪。先朝受敎內。王府決杖者。代以金贖云矣。朴宗厚從重論罪。杖一百收贖。告身盡行追奪。全羅道羅州牧。流三千里定配。而以議啓內辭意。具罪目依例發遣府羅將。押送配所。何如。傳曰。允。如有功議。各減一等。
정조 3년
又以義禁府言啓曰。時囚罪人鄭東藎。杖一百收贖。告身盡行追奪。流三千里定配事照律啓目。以功議各減一等判下。而鄭東藎前以他罪。洪忠道鎭川縣長養驛。徒一年定配矣。以今番所犯流三千里減二等。杖九十收贖。告身盡行追奪。依前配所。徒二年半定配。而以議啓內辭意。具罪目依例發遣府羅將押送。何如。傳曰。允。
정조 3년
李義翊。以二所巡廳言啓曰。去夜二更量。犯夜人前判官金斗煜被捉。而依例移送義禁府之意。敢啓。傳曰。知道。
정조 3년
備邊司薦望。以徐浩修爲咸鏡監司。
정조 3년
有政。吏批。判書鄭尙淳進。參判兪彦鎬進。參議柳戇牌不進。右副承旨金思穆進啓曰。玉堂闕員。今當差出。而擬望之人乏少。相避。外任。竝擬。何如。傳曰。允。
정조 3년
又啓曰。原州判官。今當差出。而本州本以營下劇邑。素稱難治。不可不擇差。他道有聲績未準朔。已準限守令。竝擬。何如。傳曰。允。以鄭淵淳爲校理。李殷模爲副修撰。李鎭恒爲禮曹參議。趙時偉爲兵曹正郞。尹行履爲監察。李台峻爲南部都事。崔璹爲兼引儀。宋煥翼爲原州判官。
정조 3년
兵批。行判書李徽之病。參判李𡊠病。參議洪樂彬病。參知鄭宇淳入直進。行左承旨鄭民始進。副司直李在學嚴思晩。副司果吳大益沈煥之單付。
정조 3년
己亥三月二十九日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間聖體。若何。上曰。一樣矣。上曰。堂錄。何如。國榮曰。可合者盡爲之矣。上曰。金宇鎭之見拔。豈不可惜乎。國榮曰。領相以親嫌拔之。而誠可惜矣。上曰。玉堂有闕乎。國榮曰。姑無見窠。而聞有在外者矣。上曰。金宇鎭勢將除授矣。國榮曰。同副承旨今日爲病狀。而聞有實恙云矣。上曰。當許遞矣。上命書公事判付。仍命退。諸臣以次出。
정조 3년
己亥三月二十九日巳時。上御誠正閣。左承旨入侍時。行左承旨鄭民始。記事官李兢淵徐龍輔鄭東浚。以次進伏訖。上曰。金宇鎭玉堂除授。何如。民始曰。誠好矣。上曰。以領相之故見拔。可惜矣。民始曰。然矣。上曰。糧餉廳事。何以爲之乎。民始曰。臣於今日。又將坐直。故姑未爲之矣。上曰。取見文書。則各道收稅之不均。誠怪矣。民始曰。以屯畓之故。所捧果不均。而至於全羅道之收稅。尤不成說矣。上曰。餉廳事。何以釐正則好耶。民始曰。詳計都監所費之數。劃送都監。其餘則使戶曹作爲封不動之外。無他道矣。上曰。善爲釐正。成出節目。好矣。民始曰。淑昌宮冠禮時。別無自外擧行之事。故儀曹亦無儀註。而先朝己卯年。以不爲問安。有飭敎。故爲問安。今番雖無朝廷問安。政院玉堂。似當爲之矣。上曰。唯。仍命退。諸臣以次出。
정조 3년
己亥三月二十九日未時。上御誠正閣。諸承旨持公事入侍時。行左承旨鄭民始。行右承旨李義翊。左副承旨洪檢。右副承旨金思穆。假注書徐鼎修。記事官徐龍輔鄭東浚。以次進伏訖。上命民始等。以次讀奏公事訖。命書傳敎曰。承旨房仍。又命書傳敎曰。召對爲之。上曰。注書出去。與玉堂上下番。持召對冊子入侍。可也。賤臣承命出來。與檢討官金履禧。偕入進伏。履禧曰。玉堂上番。雖未備員。而旣有入侍之命。故玆敢入來矣。上曰。上番雖未備。開講。何妨。仍。履禧進講。履禧進讀近思錄。自伊川先生曰人安書。止息有養瞬有存。上曰。參贊官及史官讀之。思穆讀自橫渠先生作訂頑。止三年庶幾有進。賤臣讀自爲天地立心。止豈淺心可得。龍輔讀自人多以老成。止只是俗事。東浚讀自合內外平物我。止未學爲己學。履禧曰。西銘一篇。大抵說體仁之道矣。以父母稱乾坤。則凡人之生天地之中者。皆當以事父母之道。事天地。而其曰大君者。吾父母宗子者。尤有深意。蓋以人家言之。繼述父母之志。統理家間之事。唯宗子爲之。人君以窮神知化之功。善繼善述。與天地合德。則疲癃殘疾。惸獨䚪寡。皆蒙至治之澤矣。伏望體念焉。上曰。所陳好矣。參贊官亦陳文義。可也。思穆曰。志小則易足。易足則無由進。此段文義正好矣。蓋學者當初立志。若或淺不。則易於自足。而志氣漸益怠惰。學業無所進益。此不但爲學者大病。以帝王爲治之道言之。如或一分自足之心。則其爲害切。而妨務有不可言矣。伏願聖上。於此益加體念焉。上曰。所陳好矣。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨洪檢坐直。右副承旨金思穆坐。同副承旨徐有防坐直。注書李兢淵藥院直一員未差。假注書徐鼎修仕直。事變假注書宋文述仕。
정조 3년
傳于鄭民始曰。諸承持公事入侍。
정조 3년
傳于洪檢曰。召對爲之。
정조 3년
傳于徐有防曰。謝恩玉堂。召對同爲入侍。
정조 3년
傳于鄭民始曰。副修撰金宇鎭疏批已下。卽爲牌招。
정조 3년
洪檢。以成均官員。以行大司成意啓曰。因三道儒生黃景憲等上疏。序齒等事。雖有先正之論。俱係儒林間事。其令賢關稟處事。批下矣。臣來詣泮宮。招致諸生。傳宣批旨。各詢所懷。則諸生等以爲。伏以。今此黃景憲等疏。廣引先正諸臣及前後搢紳之論。作爲稱冤之張本。而此乃指謂銓注間通塞。則固非臣等所可容議。至於太學齒坐。則四百年來。曾無一人片辭之擧似者。今以臣等微末之後學。何敢創出異見乎。年前因外邑校儒之先爲發文。會議齋中。有所回答。而臣等區區之意。只欲遵守流來之舊規。而今亦別無可達之辭云。諸生之言如此。序齒二字。今不可遽議。置之。何如。傳曰。庶流近以序齒一事。推上朝廷。故向令賢關稟處。而語無別白。有難適從。且此與朝廷官爵。大有異焉。亦甚關於作人成敎之方。而事係士論。林下諸儒臣。必有所商量者。其令賢關廣議諸儒賢。劃卽決定。俾不億其類。得免茹冤干和之歎。
정조 3년
鄭民始。以吏曹言啓曰。今此宗廟夏享大祭親行敎是時。諸執事中時無職名人員。令該曹口傳付軍職。何如。傳曰。允。
정조 3년
以校理鄭淵淳。副校理趙尙鎭。副修撰金宇鎭李殷模牌不進罷職傳旨。傳于金思穆曰。只推。更爲牌招。
정조 3년
金思穆。以義禁府言啓曰。時囚罪人趙瑗杖八十徒二年收贖放送。朴宗厚杖一百收贖。告身盡行追奪。羅州牧流三千里定配草記批旨內。如有功議。各減一等事。命下矣。趙瑗四代祖潝。靖社功臣。達城尉五寸親云。功議各減一等。杖六十徒一年。公罪收贖。朴宗厚七代祖東亮。扈聖功臣云。功減一等。杖一百收贖。告身盡行追奪。徒三年定配之意。敢啓。傳曰。知道。朴宗厚事。初草記欲爲提敎。而以混下之致。未果矣。宗厚於臺啓論列之本罪。旣皆脫空。而至若玆事。不過本道臣之因此換穀之査實。得他已勘之舊逋也。元不係於本罪矣。若論其不能摘發於他事之前。則勿論覺不覺之別。監司守令。均有其罪。當初狀聞中道臣之不自請罪者。殊涉未安。該監司推考。本事不特左矣。其在待道臣之進。如是下敎。而守令如法發配。則道臣實有難安之端。且所坐之罪。足有可恕之端。連山縣監朴宗厚本律。以公罪勘處帶職附過還官。
정조 3년
徐有防。以義禁府言啓曰。連山縣監朴宗厚杖一百收贖。告身盡行追奪。羅州牧徒三年定配事草記批旨內。以公罪勘處。帶職附過還官事。命下矣。朴宗厚杖一百徒三年公罪收贖。帶職附過還官之意。敢啓。傳曰。知道。
정조 3년
副修撰金宇鎭疏曰。伏以。臣於千萬意外。忽伏奉傳敎下者。以臣爲弘文館副修撰。恩言鄭重。有踰常格。不知眇末賤臣。何以得此於聖明之下哉。父子相對。不惟感淚之盈眶。怵然警悚。直欲循墻。而不能得也。顧今聖學已高。猶不自滿。三畫討論。益勉進修之效。此時深嚴之地。必得宿儒而處之。方可備顧問而資啓沃。若臣者。顓騃不學。特一悾悾如耳。尙記离筵侍講。偏荷眷庇之恩。而若其魯莽短拙之狀。莫逃於日月之明。今玆之命。奚爲而至也。況臣屢經疾病。性又懶散。悠汎虛抛。未能一副肆力。邇來三數年間。依舊是阿蒙。今於金華法筵。有何學術可以裨緝熙之工。有何知識可以副論思之責。而去就辭受。亦嘗奉敎於君子。蓋欲量而後入。不入而後量。則臣之倖登科甲。已犯古人不幸之戒。早出世路。重貽家庭未了之憂。平居點檢。此心如皦。只欲斂跡於馳逐之場。息念於進就之塗。徐竢年紀。稍富學業差進。苟可以周旋朝廷下執事之列。則出而彈冠。不患不事君日長也。噫。世之爲人子而願在立揚者。欲其悅親之心也。今臣所叨。不能爲父之喜。而乃反爲父之憂。此豈但父在重任。子帶華銜。爲目下滿盈之懼而已。且伏念。中批命官。固非聖朝美事。而自聖上御極以來。瀛館特除。始自臣身。以臣家世受恩。縱未能殫竭心力。少報涓埃。亦何可緣一己之榮進。累殿下之初政也。參倚反復。自量已熟。天牌臨門。末由祗承。而荐召之下。亦不敢輒事坐違。玆敢猥入文字。仰瀆崇聽。伏乞聖慈。天地父母。察臣辭之非出飾讓。諒臣情之不可强迫。刊臣新授職名。以重公器。以遂微願。不勝幸甚。省疏具悉。今者特除。乃循公議。豈私乎爾。爾其勿辭。卽爲察職。
정조 3년
己亥三月三十日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間聖體。若何。上曰。一樣矣。上曰。玉堂南鶴聞外。皆違牌耶。國榮曰。然矣。以校理鄭淵淳。副校理趙尙鎭。副修撰金宇鎭李殷模牌不進罷職傳旨。上曰。只推。更爲牌招。上曰。使臣今日入來云乎。國榮曰。然矣。上曰。庶類事。賢關稟處。旣無別白。勢將收議於山林矣。國榮曰。此果好矣。上曰。宋史校正。已始之云乎。國榮曰。姑未聞之矣。上曰。史記中二十一代史果好矣。而抄成一冊。則將爲便覽之資矣。國榮曰。工夫甚大段矣。上曰。檢書官從速差出。好矣。國榮曰。當與一提學相議。成出節目矣。上曰。王大妃殿進御加減蔘香散五貼製入。上曰。王大妃殿進御一錢五分重人蔘粟米飮。調竹瀝薑汁一貼煎入。竝出榻敎上命退。諸臣以次出。